Like før klokken 16:00 i dag ble kommunene Lebesby, Gamvik, Tana, Vardø, Båtsfjord, Berlevåg, Nordkapp og Porsanger uten mobilforbindelse etter et fiberbrudd mellom Vadsø og Vardø.

I tillegg var Gamvik, Vardø, Berlevåg og Båtsfjord uten mobilnett, internett og bredbånd. Nødnettet i Berlevåg og Båtsfjord var også nede og Kystradioen var rammet.

Klokken 20:35 fikk NRK opplyst at de fleste har fått mobilforbindelsen tilbake. Nå er det kun tre basestasjoner som berører bredbåndet i Gamvik, Nordkapp og Lebesby.

Kontakt med politiet

Politiet gjorde det mulig å ta kontakt via Facebook Messenger for publikum som hadde tilgang på internett, men har nå tatt bort muligheten til å sende melding på Facebook.

«Vi kommer sterkere tilbake på FB-chat i 2019.» skriver politiet i Finnmark på Twitter.

– Hvor alvorlig ser politiet på det når et så stort geografisk området er uten dekning?

– Det er alvorlig når det er problemer for folk å få kontakt med nødetatene, sa operasjonsleder i Finnmark politidistrikt, Eirik Pedersen.

Laster kart, vennligst vent... For å se dette innholdet, må du aktivere JavaScript i nettleseren din. Kabelbrudd hos Telenor lammet bredbånd- og mobilkunder i store deler av Finnmark.

– Uholdbar situasjon

Ordfører i Gamvik kommune, Trond Einar Olaussen, sier det ikke er første gang dette har skjedd og beskriver situasjonen som uholdbar. Han frykter for folks sikkerhet.

– Det går ikke an å ha det slik, sier Olaussen.

Ordføreren sier de har kjøpt inn satelittelefoner og har egne rutiner når slikt skjer. Han mener det viser hvor utsatt kommunen er.

– Nå må det tas grep så raskt som mulig. Alle varsellamper lyser, sier ordføreren.

Trond Einar Olaussen (Ap) sier Telenor må styrke beredskapen i kommunen. Foto: Nils Henrik Måsø / NRK

Var alvorlig

Dekningsdirektør i Telenor, Bjørn Amundsen, sa tidligere i dag at situasjonen var svært alvorlig og kaotisk.

– Det er selvfølgelig beklagelig og vi skal passe på at det ikke skjer igjen, sier Amundsen.

Han vet ikke hva årsaken til bruddet er og hvor bruddet har funnet sted.

– Vi vet at skadestedet er mellom Vadsø og Vardø og vi har entreprenører på plass i kveld for å se etter årsaken, sier Amundsen.